CELEX: 62018TN0422
Language: da
Date: 2018-07-06 00:00:00
Title: Sag T-422/18: Sag anlagt den 6. juli 2018 — RATP mod Kommissionen

8.10.2018   
            
            
               DA
            
            
               Den Europæiske Unions Tidende
            
            
               C 364/14
            
         
      Sag anlagt den 6. juli 2018 — RATP mod Kommissionen
      (Sag T-422/18)
      (2018/C 364/15)
      Processprog: fransk
      
         Parter
      
      
         Sagsøger: Régie autonome des transports parisiens (RATP) (Paris, Frankrig) (ved advokaterne E. Morgan de Rivery, P. Delelis og C. Lavin)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens afgørelse af 5. marts 2018, hvorved den i henhold til Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter gav aktindsigt i de dokumenter, der var omfattet af en begæring om aktindsigt i dokumenter registreret under referencen GestDem 2017/7530, annulleres på grundlag af artikel 263 TEUF.
               
            
                  —
               
               
                  Under alle omstændigheder tilpligtes Kommissionen at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fem anbringender.
      
                  1.
               
               
                  Første anbringende vedrører Kommissionens tilsidesættelse af artikel 4, stk. 4, i Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT 2001, L 145, s. 43), samt artikel 5, stk. 3, litra b), og artikel 5, stk. 6, i afsnittet om de bestemmelser, der gennemfører forordning nr. 1049/2004 i Kommissionens adfærdskodeks, som er vedlagt i bilag til Kommissionens forretningsorden (C(2000) 3614 (EFT 2000, L 308, s. 26)), for så vidt som Kommissionen på ingen måde måtte meddele de omtvistede dokumenter uden at underrette sagsøgeren herom.
               
            
                  2.
               
               
                  Andet anbringende vedrører Kommissionens tilsidesættelse af princippet om god forvaltning i artikel 41, stk. 1, i chartret om grundlæggende rettigheder, af Kommissionens pligt til at udvise rettidig omhu, således som præciseret i den relevante retspraksis, og dermed af formålet med forordning nr. 1049/2001, hvorefter denne i henhold til artikel 1, litra c), tilsigter at »fremme god forvaltningsskik med hensyn til aktindsigt«.
               
            
                  3.
               
               
                  Tredje anbringende vedrører Kommissionens tilsidesættelse af artikel 4, stk. 2, første, andet og tredje led, i forordning nr. 1049/2001, idet Kommissionen afslog at anvende de undtagelser, som sagsøgeren imidlertid havde påberåbt sig. Dette anbringende er opdelt i tre led:
                  
                              —
                           
                           
                              Første led vedrører Kommissionens tilsidesættelse af artikel 4, stk. 2, tredje led, i forordning nr. 1049/2001, idet Kommissionen bevidst afslog at anvende den generelle formodning for fortrolighed, der gælder for dokumenter.
                           
                        
                              —
                           
                           
                              Andet led vedrører Kommissionens tilsidesættelse af artikel 4, stk. 2, andet led, i forordning nr. 1049/2001, idet Kommissionen afslag at tage hensyn til den retssagsforstyrrelse, som meddelelsen af dokumenterne medførte.
                           
                        
                              —
                           
                           
                              Tredje led vedrører Kommissionens tilsidesættelse af artikel 4, stk. 2, første led, i forordning nr. 1049/2001, artikel 8 i den europæiske konvention til beskyttelse af menneskerettigheder, artikel 7 i chartret om grundlæggende rettigheder og artikel 339 TEUF, idet Kommissionen ikke tog hensyn til sagsøgerens kommercielle, finansielle og strategiske interesser.
                           
                        
            
                  4.
               
               
                  Fjerde anbringende vedrører Kommissionens tilsidesættelse af artikel 4, stk. 1, litra b), og artikel 8 i Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT 2001, L 8, s. 1), idet Kommissionen afslog at skjule identiteten på den fysiske person, som var ophavsmand til de omtvistede dokumenter.
               
            
                  5.
               
               
                  Femte anbringende vedrører Kommissionens tilsidesættelse af den begrundelsespligt, der påhviler den i medfør af artikel 296 TEUF, idet Kommissionen ikke — hverken før eller efter fremsendelsen af dokumenterne — underrettede sagsøgeren om begrundelsen for dens ønske om at sende de nævnte dokumenter.